Imtella' Mejju 25, 2021 - Aġġornata 25 Ta' Mejju, 2021 6:51pm Rapport: Glenn Falzon Intemmet il-laqgħa speċjali tal-Kunsill Ewropew bejn il-mexxejja Ewropej fosthom il-Prim Ministru Robert Abela, li llum kellha taħt il-lenti s-sitwazzjoni tal-pandemija u t-tibdil fil-klima. Mil-laqgħa rriżulta li l-Unjoni Ewropea għandha biżżejjed provvista tat-tilqim biex sal-aħħar ta' Lulju tlaqqam 70% tal-popolazzjoni Ewropea. F'kummenti ma' TVM, il-Prim Ministru Robert Abela qal li l-pajjiżi Ewropej jinsabu impressjonati bil-fatt li Malta hi l-ewwel pajjiż fl-Unjoni Ewropea li laħaq l-immunità tal-massa kontra l-virus. L-Unjoni Ewropea għandha biżżejjed tilqim biex sal-aħħar ta' Lulju tlaqqam sebgħa minn kull għaxar persuni kontra l-Covid-19. Din l-aħbar tirriżulta mil-laqgħa tal-Kunsill Ewropew bejn il-mexxejja Ewropej fosthom il-Prim Ministru Robert Abela li ma' Television Malta qal li din il-mira hi pass ieħor lejn in-normalità fil-pajjiżi Ewropej. Waqt li l-pajjiżi Ewropej qegħdin f'ġirja kontra l-ħin biex ilaqqmu kemm jista' jkun nies, l-Unjoni Ewropea hija kommessa li sal-aħħar tas-sena tagħti mill-inqas 100 miljun tilqima b'donazzjoni lill-pajjiżi l-inqas żviluppati fid-dinja biex irażżnu l-imxija tal-Covid. Dr Abela qal li l-pajjiżi Ewropej jinsabu impressjonati bil-fatt li Malta hi l-ewwel pajjiż fl-Unjoni Ewropea li laħaq l-immunità tal-massa kontra l-virus. Id-diskussjonijiet iffukaw ukoll dwar dak li qed jissejjaħ iċ-ċertifikat diġitali tal-Covid-19 għal vjaġġar sigur bejn il-pajjiżi Ewropew fl-isfond tal-pandemija. Dwar it-tibdil fil-klima, il-Prim Ministru tenna l-impenn ta' Malta li tnaqqas 55% tal-emissjonijiet sa disa' snin oħra u eventwalment il-mira biex sas-sena 2050 Malta tilħaq in-newtralità tal-karbonju. Dr Abela tkellem dwar il-bżonn ta' studji nazzjonali fuq l-impatt ekonomiku, ambjentali u soċjali ta' dawn il-miżuri fuq kull settur speċjalment għal pajjiżi żgħar bħal Malta.